Seminare oor skooldissipline en dissipline by die huis | Maroela Media
Die Federasie van Beheerliggame van Suid-Afrikaanse Skole (Fedsas) het dié unieke projek in 2013 bekend gestel.
Dr. Jaco Deacon, adjunkhoof van Fedsas, het gesê swak dissipline bly een van die grootste uitdagings in die Suid-Afrikaanse onderwyssektor. "Reëls bied nie die oplossing nie, aangesien dit ekstern afgedwing word. Waardes kom van binne en het daarom 'n veel meer bepalende impak op leerders se gedrag," het hy verduidelik.
Fedsas bied binnekort weer seminare aan oor dié waardegedrewe benadering vir onderwysers en ouers om hulle weer op te skerp.
Die middagsessie vir onderwysers, Leef jy of oorleef jy? bied die nodige inspirasie om 'n verskil te maak. Die aandsessie vir ouers, Verstaan jou kind en jou kind se behoeftes, fokus spesifiek op dissipline by die huis en verhoudinge wat 'n verskil maak. Die aanbieder is die bekende spreker en skrywer, Johan Smith.
Skole en ouers wat nie die oorspronklike seminare bygewoon het nie, kan na video's daarvan op Fedsas se YouTube-kanaal kyk.
Skole kan hul Fedsas- provinsiale bestuurder kontak vir meer besonderhede oor seminare in die onderskeie provinsies. Kontakbesonderhede vir elke provinsie is beskikbaar op Fedsas se webwerf.
Twee seminare word vanaf Augustus tot Oktober vanjaar in elke provinsie aangebied. Die sessies is nie beperk tot Fedsas-lidskole nie – enige belangstellende kan dit bywoon.